Ekstraordinært høje oliepriser fra 2010 til 2014 har gjort olie- og gasudvinding i Nordsøen til en særlig guldrandet forretning. Men regeringen vil ikke oplyse, hvor mange milliarder ekstra selskaberne i Dansk Undergrunds Consortium har fået ud af prisboomet, der fra 2011 til 2014 svingede mellem 109 og 99 dollar per tønde olie.

Daværende energiminister Lykke Friis (V) oplyste ellers i december 2010 de tilsvarende tal for perioden 2004 til 2010 som svar på spørgsmål fra Enhedslisten. Men i dag er situationen en anden, mener den siddende Venstreregering. Energiminister Lars Christian Lilleholt har sendt Enhedslistens seneste identiske spørgsmål om en opdatering af DUC’s samlede provenu videre til skatteministeriet, og i modsætning til 2010 stopper sporet her.

»Skatteministeriet kan på grund af tavshedspligt ikke offentliggøre skøn over den andel af statens indtægter, der hidrører fra DUC. Skatteministeriet kan heller ikke offentliggøre skøn over selskabernes indtjening«, hedder det i et svar til Enhedslistens skatteordfører, Rune Lund.